News Update: MSCI - FTSE ถอดหุ้นรัสเซียจากดัชนีหลัก ชี้หุ้นรัสเซียลงทุนไม่ได้ จากพิษสงคราม Fitch Ratings หั่นเครดิตรัสเซียเหลือ B - FINNOMENA
ผลกระทบของการบุกโจมตียูเครนของรัสเซียไม่ได้หยุดอยู่แค่ประเด็นทางการเมือง ตอนนี้หุ้นรัสเซียถูกถอดออกจากดัชนีชั้นนำของโลกทั้ง MSCI และ FTSE Russell แล้ว
3 มี.ค. 2565

ผลกระทบของการบุกโจมตียูเครนของรัสเซียไม่ได้หยุดอยู่แค่ประเด็นทางการเมือง ตอนนี้หุ้นรัสเซียถูกถอดออกจากดัชนีชั้นนำของโลกทั้ง MSCI และ FTSE Russell แล้ว
MSCI บริษัทจัดทำดัชนีหุ้นชั้นนำของโลก ได้ประกาศถอดหุ้นรัสเซียออกจากดัชนีตลาดเกิดใหม่ไปเป็นตลาดหลักทรัพย์เดี่ยว (Standalone Market) โดยจะมีผลในวันที่ 9 มี.ค. นี้
หลังจากนั้นไม่นาน FTSE Russell บริษัทจัดทำดัชนีหุ้นของอังกฤษ ก็ได้ออกมาประกาศว่าจะถอดหุ้นรัสเซียออกจากดัชนีเช่นกัน โดยจะมีผลตั้งแต่วันที่ 7 มี.ค.
ทำไมหุ้นรัสเซียถึงถูกถอดออกจากดัชนีหลัก?
“เสียงส่วนใหญ่ยืนยันว่าหุ้นรัสเซียไม่สามารถลงทุนได้ในขณะนี้ และหลักทรัพย์ของรัสเซียควรถูกถอดออกจากดัชนี MSCI Emerging Markets” MSCI กล่าวในแถลงการณ์
ผู้เชี่ยวชาญมองว่า สินทรัพย์ของรัสเซียเป็นพิษไปแล้ว โดยความเร็วของเหตุการณ์ในยูเครนนั้นน่าเหลือเชื่อ และผลกระทบก็ไปไกลมากเห็นได้จากที่หลายบริษัทขนาดใหญ่พากันออกจากรัสเซีย
มีความเสี่ยงสูงมากที่เงินทุนจำนวน 32,000 ล้านดอลลาร์จะไหลออกจากตลาดหุ้นรัสเซียจากความเคลื่อนไหวของ MSCI แม้ว่าตอนนี้จะเป็นเรื่องยากสำหรับนักลงทุนในการออกจากรัสเซียก็ตาม
หัวหน้าฝ่ายการลงทุนของ VanEck กล่าวว่า ตอนนี้บริษัทไม่สามารถขายหุ้นรัสเซียออกได้ และการถูกถอดออกจากดัชนีหลักจะยิ่งทำให้นักลงทุนแย่ลงไปอีก
ตลาดหลักทรัพย์เดี่ยวคืออะไร?
ตลาดหลักทรัพย์เดี่ยว คือตลาดหุ้นที่ไม่ถูกรวมอยู่ในดัชนีหลักของ MSCI นั่นหมายถึงการพลาดโอกาสของเงินลงทุนหลายพันล้านดอลลาร์จากกองทุนแบบ Passive ที่ลงทุนตามดัชนี โดยประเทศที่อยู่ในกลุ่มนี้ได้แก่ ปานามา, เลบานอน, ปาเลสไตน์, บอตสวานา และซิมบับเว
ล่าสุด Fitch Ratings ได้ปรับอันดับความน่าเชื่อถือของรัสเซียลง 6 ระดับจาก BBB สู่ B แล้ว ซึ่งเป็นระดับขยะ (Junk)
นอกจาก MSCI และ FTSE Russell แล้ว สถาบันการเงินและบริษัทหลักทรัพย์ชั้นนำก็ออกมาเคลื่อนไหวเช่นกัน
JPMorgan กล่าวว่า กำลังทบทวนการรวมหนี้บางส่วนของรัสเซีย เบลารุส และยูเครนออกจากดัชนีพันธบัตรของบริษัท
Intercontinental Exchange กล่าวว่า จะถอดหุ้นกู้ที่ออกโดยบริษัทรัสเซียที่ถูกคว่ำบาตรออกจากดัชนีตราสารหนี้ของบริษัท โดยจะปรับสมดุล (Rebalance) สินทรัพย์ในวันที่ 31 มี.ค.
S&P Dow Jones ระบุว่า จะไม่มีหุ้นที่จดทะเบียนหรือมีภูมิลำเนาอยู่ในรัสเซียถูกเพิ่มลงในดัชนีจนกว่าจะมีประกาศเพิ่มเติม
อ้างอิง:
https://www.bloomberg.com/news/articles/2022-03-02/msci-pulls-russian-equities-out-of-its-key-emerging-market-index?sref=e4t2werz 
https://www.fitchratings.com/research/sovereigns/fitch-downgrades-russia-to-b-on-rating-watch-negative-02-03-2022
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
FTSE
MSCI
News Update
รัสเซีย
รัสเซียยูเครน
หุ้นรัสเซีย
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA